8 - наурыз әйелдер күніне арналған "Қыздар, қыздар, сұлу қыздар" атты мектепшілік салтанатты жиын сценарийі

**Қыздар, қыздар, сұлу қыздар...**  
Қатысушылар: мектеп оқушылары, ұстаздар.  
**Мақсаты:** Жас ұрпақ тәрбиесіне зор еңбек сіңіріп жүрген азаматшаларға құрмет көрсету, еңбектерін елеп – ескеру, мадақтау.  
**Жүргізуші:** Армысыздар, мектебімнің асылдары,  
Жайнаған көңілдердің жасы бағы.  
Сіздер үшін ән мен күй, өлең мен би,  
Сіздер үшін мереке шашулары!  
Эпостағы Қыз Жібек пен Баян, аңыз аналар Айша бибі мен Абақ, Абайды туған Ұлжан, ел билеген Айғаным аналардың сіңілелері, ардақты арулар!  
Өздеріңізге арналған салтанатты жиынды ашық деп жариялауға рұқсат етіңіздер!  
  
**Жүргізуші**:

Мен қазақ қыздарына қайран қалам,  
Жанары, жаны жаздай жайраңдаған.  
«Қыз өссе елдің көркі» деген сөзді,  
Қапысыз қалай айтқан қайран бабам!  
  
**Жүргізуші:** Қымбатты арулар! Өздеріңізге арналған мереке күннің көктемнің алғашқы шуақты күндерімен дөп келуі қандай тамаша!  
  
Аналар мерекесі кезінде табиғат жадырап, күн күліп, дархан даламыздың барлық өңірі жылылыққа бөленеді! Осындай мерекелі күнде жылы лебіздер айтқанға не жетсін!  
Ұстаздар қауымын, аяулы аруларымызды, мектеп – ұжымын бүгінгі мерекемен құттықтау үшін сөз кезегі мектеп меңгерушісіне беріледі.  
 **Жүргізуші:** Қазірет пайғамбарға бір адам келіп:  
-Мен бір зор күнә істедім. Енді мен үшін тәубе ету мүмкін бе?-деп сұрайды.   
Сонда пайғамбар:  
-Анаң бар ма? -деп сұрайды.  
-Бар,-дейді әлгі адам.  
-Онда анаңа қызмет көрсет,-деген екен пайғамбар.

**Олай болса шәкірттеріңіздің аналар жайлы өлең шумақтарын тыңдайық.**

**Жүргізуші:** Қыз сұлу көрінеді қылығымен,  
Жарыса төгілген қос бұрымымен.  
Бұл күні сұлулықтың үлкені осы,  
Қыз сұлу көрінеді білімімен.  
Қыз сұлу көрінеді шашыменен,  
Ай қабақ қиған қара қасыменен.  
Қыз сұлу көрінеді толған айдай.  
Он бес пен он сегізде жасыменен.

**Жүргізуші:** Ендеше жас журналистеріміздің сұрақтарына жауап беріп көріңіздер. Оқушылар кезек-кезек мұғалімдерге сұрақ қояды:

1. Мектептегі ең сүйікті оқушыңыз кім?

2. 8 наурыз мерекесіне қандай сыйлық алғыңыз келеді?

3. Әріптестеріңізді құттықтап 4 жол өлең шығара аласыз ба?

4. Осы мерекеде сізді кім ең бірінші құттықтады?

5. 8 наурыз мерекесі қайдан шықты? А.К

6. Бұл мереке біздің елімізде қай жылдан бастап атап өтіліп келе жатқанын білесіз бе?

7. Осы мерекеде анаңызға қандай сыйлық жасадыңыз?Е.К

**Жүргізуші:** Бізге қажымас қайрат беретін, таусылмас нәр, күш – қуат беретін аналар! Аристотель, Фирдауси, Жәнібек пен Абылай, Абай, Шоқан, Махамбет пен Исатай, Мағжан, Қайрат, Нұрсұлтан да сол ананың ұрпағы. Бәрі ананың ақ сүтін емген.  
Бүкіл әлем аналардың ақ сүтінен нәр алған,  
Бүкіл әлем аналардың үмітінен таралған.  
Әлемде егер ана болмаса осылайша,  
Туар ма еді жүрегімде биік мақсат, игі арман?! – деп ақын ағамыз жырлағандай, мақтасақ бүгін барлығын және білетін, тіршіліктің бұлағы әйел – ананы мақтайық!  
  
**Жүргізуші** :

Әлемнің жарығын,  
Сыйладың сен маған.  
Даланың әр гүлін,   
Жинадың сен маған.

1-4 сынып оқушылардың орындауындағы «Анашым» атты әнін қабыл алыңыздар.

**Жүргізуші**: Япырай! Неткен көктем! Көктем! Көктем!  
Дүние – ау, сен осындай көкпеңбек пе ең?  
Мәңгі бақи түлеген қаз – қалпында,  
Табиғат керемет ең неткен, неткен!

**Жүргізуші**:   
Ана әрбір адамның жарық дүниедегі ең жақыны, жанашыры, қадірлісі, қамқоршысы, ақ сүтін емізіп аялаған, жанын да аямаған ардақтысы. Мен ана деген сөзді қанша айтсам да жалықпаймын. Өйткені ол дүниедегі ең ардақты жан. Өмір есігін жаңа ашқан баланың бойына елінің рухын сіңіретін, жылауын қойғызатын ана. Ана баланың амандығын бақытты, абыройлы болуын тілейді. Бойымыздағы ең жақсы қасиеттер бізге алдымен анадан тарайды. Ендеше, анамызды сыйлап, құрметтейікші! Келесі кездескенше аман-сау болыңыздар!

**Бірге:** 8 наурыз мерекесі құтты болсын!